ส่วนที่ 1

ข้อมูลสรุป

บริษัท ดุสิตธานี จำกัด (มหาชน) จัดตั้งขั้นในเดือนกันยายน ปี 2509
และได้จดทะเบียนเป็นบริษัทในตลาดหลักทรัพย์ฯ ตั้งแต่ปี 2518 ใช้ชื่อภาษาอังกฤษว่า Dusit
Thani Public Company Limited ชื่อย่อว่า “DTC” ปัจจุบันมีทุนจดทะเบียน 850 ล้านบาท
โครงสร้างการบริหารงานประกอบด้วยคณะกรรมการบริษัท คณะกรรมการบริหาร
และคณะอนุกรรมการอีก 3 คณะ ได้แก่ คณะอนุกรรมการตรวจสอบ
ซึ่งมีกรรมการอิสระเป็นคณะอนุกรรมการ คณะอนุกรรมการพิจารณาค่าตอบแทน
และคณะอนุกรรมการสรรหา การบริหารงานของบริษัทมีระบบควบคุมภายในที่รัดกุมเพียงพอ
และมีการกำกับดูแลกิจการที่เหมาะสม
มีฝ่ายตรวจสอบภายในซึ่งขึ้นตรงต่อคณะกรรมการตรวจสอบเป็นผู้ตรวจสอบระบบดังกล่าวอย่างสม่ำเสมอ

บริษัทประกอบธุรกิจด้านโรงแรมและห้องอาหารโดยมีโรงแรมภายให้บริษัท 3 แห่ง
ห้องอาหารนอกโรงแรม 2 แห่ง อาคารพาณิชย์ให้เช่าเป็นสำนักงาน
นอกเหนือจากโรงแรมที่เป็นเจ้าของ 3 แห่งที่เป็นโรงแรมระดับ 5 ดาว หรือ Luxury แล้ว
ยังมีโรงแรมภายใต้บริษัทย่อยในประเทศฟิลิปปินส์ 1 แห่ง และโรงแรมที่รับบริหารอื่นๆ อีก 5 แห่ง
ในประเทศ 3 แห่ง และต่างประเทศอีก 2 แห่ง ทั้งหมดอยู่ภายใต้การบริหารของบจ.ดุสิตโฮเต็ล
แอนด์ รีสอร์ท ซึ่งเป็นบริษัทย่อย สำหรับการบริหาร โรงแรมระดับ 4 ดาว หรือ First class
อยู่ภายใต้ชื่อ “ปริ๊นเซส” บริหารโดยบมจ.รอยัลปริ๊นเซส ซึ่งเป็นบริษัทย่อย
โดยมีโรงแรมที่อยู่ภายใต้บริษัท 3 แห่ง และโรงแรมภายใต้บริษัทย่อย 1 แห่ง
นอกจากนี้ยังรับบริหารโรงแรมอื่นอีก 2 แห่ง แฟรนไชน์อีก 2 แห่ง
บริษัทได้ประกอบกิจการให้บริการด้านสุขภาพ (สปา) ภายใต้บจ. เทวารัณย์ สปา
ซึ่งได้เปิดดำเนินการแล้ว 3 แห่ง คือ ที่โรงแรมดุสิตธานี กรุงเทพ โรงแรมดุสิต รีสอร์ท พัทยา
และโรงแรมดุสิตรีสอร์ท แอนด์ โปโลคลับ

บริษัทยังคงใช้นโยบายการตลาดโดยระบบการส่งเสริมตลาดร่วม ณ ส่วนกลาง
(Centralization) และระบบการส่งเสริมตลาดในแต่ละโรงแรมดำเนินการเอง
(Decentralization)
และการร่วมมือเป็นพันธมิตรทางการค้ากับกลุ่มโรงแรมในแถบเอเซียภายใต้ชื่อ เอเชี่ยน โฮเต็ล
อัลไลแอนซ์ : เอ เอช เอ โดยมีเวปไซต์ การสำรองห้องพักร่วมคือ www.ahahotels.com
ทำให้เพิ่มศักยภาพทางการขายการตลาด สามารถประหยัดค่าใช้จ่ายในการตลาด
การโฆษณาและประชาสัมพันธ์
นอกจากนี้บริษัทยังมีนโยบายหาพันธมิตรกับธุรกิจที่เกี่ยวเนื่องกันเช่นธุรกิจสายการบินเป็นต้น
และได้พัฒนาช่องทางการขายผ่านระบบพาณิชย์อีเล็คทรอนิค (E-Commerce) สามารถทำการตลาด
ส่งเสริมการขาย และสำรองห้องพักออนไลน์ผ่านระบบอินเตอร์เน็ทโดยมีเวปไซต์ Dusit.com
ภาคภาษาอังกฤษ และภาษาญี่ปุ่น ผ่าน www.ahahotels.com หรือศูนย์สำรองห้องพักส่วนกลาง
ศูนย์ลูกค้าสัมพันธ์ญี่ปุ่น จากการที่ธุรกิจ โรงแรมในปัจจุบันมีการแข่งขันที่สูง
บริษัทจึงต้องใช้กลยุทธ์ต่างๆ ในการตลาด ส่งเสริมการขายเพื่อเพิ่มรายได้
การบริหารต้นทุนอย่างมีประสิทธิภาพ และการให้บริการต่างๆ
เพื่อให้ลูกค้าประทับใจและกลับมาใช้บริการอีก

ด้านเทคโนโลยี่และสารสนเทศได้มีการปรับปรุงเปลี่ยนแปลงใหม่ในหลายด้าน
เช่นการเปลี่ยนระบบคอมพิวเตอร์และเชื่อมโยงและแลกเปลี่ยนข้อมูลระหว่างระบบงาน
การเปลี่ยนระบบงานส่วนหน้าระบบห้องอาหาร ระบบบัญชีและการเงินซึ่งเป็นระบบ
Centralization ในการเปลี่ยนแปลงต่างๆ เพื่อลดการทำงานที่ซ้ำซ้อน ความล่าช้า
ความไม่ถูกต้องตรงกันของข้อมูล
เพื่อนำไปสู่การพัฒนาระบบงานให้ฝ่ายบริหารได้นำข้อมูลไปใช้ในการบริหารงาน
การตัดสินใจได้รวดเร็ว และมีประสิทธิภาพ

ในด้านการลงทุนและขยายกิจการโรงแรม
บริษัทมีนโยบายเพิ่มจำนวนโรงแรมรับบริหารให้มากขึ้นเพื่อเป็นการเพิ่มเครือข่ายของกลุ่มโรงแรม
ทำให้สามารถเพิ่มรายได้และลดต้นทุนและค่าใช้จ่ายในการบริหาร
ส่วนการลงทุนจะพิจารณาในโครงการที่ดีได้รับผลตอบแทนสูง และความเสี่ยงต่ำ
จากการที่บริษัทเป็นผู้มีความเชี่ยวชาญในการบริหารกิจการโรงแรมจนเป็นที่ยอมรับและรู้จักทั่วโลกว่า
“ดุสิตธานี” เป็นบริษัทของคนไทยที่บริหารโดยคนไทยที่ต้องแข่งขันกับเชนต่างประเทศ
สำหรับในอนาคตนอกจากการตั้งเป้าหมายในการเพิ่มจำนวนโรงแรมที่รับบริหารภายใต้แบรนด์
“ดุสิต” แล้ว
บริษัทได้มองช่องทางการขยายตลาดการรับบริหารโรงแรมที่มีแนวความคิดใหม่แตกต่างจากที่มีอยู่เพื่อเป็นทางเลือกใหม่สำหรับลูกค้าที่เป็นคนรุ่นใหม่

จากนโยบายที่บริษัทได้วางไว้ในการดำเนินธุรกิจนั้น
บริษัทไม่สามารถบรรลุเป้าหมายทางธุรกิจที่ตั้งเป้าไว้ได้ เนื่องจากในปี 2546
ธุรกิจการท่องเที่ยวและโรงแรมได้รับผลกระทบอย่างรุนแรงจากโรคระบาดทางเดินหายใจเฉียบพลัน
(SARS) ที่ระบาดในแถบภูมิภาคเอเซีย ซึ่งบริษัทได้รับผลกระทบนี้โดยตรง
จึงทำให้ผลการดำเนินงานของบริษัทในรอบปี 2546 ที่ปรากฏในงบการเงิน
บริษัทมีรายได้จากการขายและบริการกิจการโรงแรมลดลงจากปีก่อนร้อยละ 7.71
และรายได้จากการรับบริหารโรงแรม ลดลงร้อยละ 5.58 นอกจากนี้ยังมีค่าใช้จ่ายได้แก่
ค่าเช่าที่ดินจ่ายล่วงหน้าที่ต่อสัญญาเช่าที่และอาคารกับสำนักงานทรัพย์สินส่วนพระมหากษัตริย์จำนวน
55 ล้านบาท และค่าใช้จ่ายที่ไม่ได้เกิดจากการดำเนินงานปกติอีก 36 ล้านบาท
ทำให้มีกำไรสุทธิจำนวน 314 ล้านบาท คิดเป็นกำไรต่อหุ้นเท่ากับ 3.72 บาท
ถึงแม้ว่ากำไรจะลดลงแต่เมื่อวิเคราะห์สถานะทางการเงินของบริษัทแล้วจะเห็นว่าบริษัทยังมีสภาพคล่องในระดับที่ดีพอควร
ความเสี่ยงต่ำเนื่องจากมีอัตราส่วนหนี้สินต่ำ
และไม่มีความเสี่ยงจากอัตราแลกเปลี่ยนเนื่องจากไม่มีเงินกู้ที่เป็นเงินตราต่างประเทศ
ในปีนี้บริษัทสามารถจัดสรรเงินปันผลให้ผู้ถือหุ้นในอัตราหุ้นละ 2.50 บาท

ถึงแม้ในปัจจุบันธุรกิจโรงแรมจะได้รับการสนับสนุนจากการส่งเสริมการท่องเที่ยวจากภาครัฐอย่างต่อเนื่องมาโดยตลอด
แต่ในขณะเดียวกันก็ยังมีความเสี่ยงต่อปัจจัยภายนอกที่บริษัทไม่สามารถ
ควบคุมได้เช่นการแข่งขันที่สูงขึ้น
ซึ่งบริษัทมีข้อจำกัดด้านเครือข่ายที่ไม่สามารถสู้กับบริษัทที่เป็นเชนในต่างประเทศได้
นอกจากนี้ธุรกิจโรงแรมยังเปราะบางต่อผลกระทบต่างๆ ไม่ว่าจะเป็นเศรษฐกิจ การเมือง สงคราม
ความไม่สงบภายในประเทศ
ฝ่ายบริหารของบริษัทจึงต้องใช้กลยุทธ์และแนวทางการบริหารงานในหลายๆ
ด้านด้วยความรอบคอบและระมัดระวัง เพื่อให้บรรลุวัตถุประสงค์คือผู้ถือหุ้นได้รับผลประโยชน์สูงสุด
(Shareholder Wealth Maximization)